**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 3 – 2025

 **ΑΜΑΡΟΥΣΙΟΥ Αρ. Πρ.:** 63

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//: [www.syllogosekpaideutikonpeamarousiou.gr](http://www.syllogosekpaideutikonpeamarousiou.gr)**

**ΠΡΟΣ : Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας**

**Ψήφισμα**

**8 Μάρτη 2025 - Παγκόσμια Ημέρα της Εργαζόμενης Γυναίκας**

Η φετινή Παγκόσμια Ημέρα της Εργαζόμενης Γυναίκας σημαδεύεται **από τις συγκλονιστικές απεργιακές και άλλες κινητοποιήσεις, 2 χρόνια μετά το έγκλημα στα Τέμπη, με τη συμμετοχή εκατοντάδων χιλιάδων εργαζομένων, μικρών αυτοαπασχολούμενων, νεολαίας, ανθρώπους κάθε ηλικίας, οι οποίοι βροντοφώναξαν το σύνθημα «Ή τα κέρδη τους ή οι ζωές μας».** Η οργή μας πρέπει να στραφεί πιο αποφασιστικά στην πολιτική που διαμορφώνει μια απέραντη “Κοιλάδα των Τεμπών” σε κάθε πλευρά της ζωής των εργαζόμενων γυναικών και σφυρηλατεί τις αλυσίδες της γυναικείας ανισοτιμίας. Είναι η πολιτική που:

- Βάζει την ασφάλεια, τη μόρφωση, την υγεία στη ζυγαριά του κόστους – οφέλους και ανά πάσα ώρα και στιγμή μπορεί να πυροδοτήσει νέα εγκλήματα. Αυτό αποτυπώνεται και με την εγκατάλειψη των σχολικών υποδομών, με σοβάδες να πέφτουν, λέβητες να σκάνε, θέτοντας έτσι σε κίνδυνο τη ζωή και την ασφάλεια των μαθητών- τριών και των εκπαιδευτικών.

- Στο όνομα της “συμφιλίωσης επαγγελματικής και οικογενειακής ζωής” έχει διαμορφώσει τη σύγχρονη εργασιακή ζούγκλα. Καλούν τις εργαζόμενες να συμφιλιωθούν με τους μισθούς πείνας, τη δουλειά χωρίς συλλογικές συμβάσεις εργασίας, με τις ελαστικές εργασιακές σχέσεις που γιγαντώνονται σε πολλούς κλάδους, όπως και στην εκπαίδευση, με τις αναπληρώτριες εκπαιδευτικούς να ζουν κάθε χρόνο την εργασιακή περιπλάνηση, με τους όρους διαβίωσης να επιδεινώνονται χρόνο με το χρόνο.

- Λογαριάζει ως κόστος για το κράτος την προστασία της μητρότητας, εξαιρώντας τις αναπληρώτριες εκπαιδευτικούς από το δικαίωμα της 9μηνης άδειας ανατροφής.

Οι εκπαιδευτικοί τιμάμε την Παγκόσμια Μέρα της Εργαζόμενης Γυναίκας δυναμώνοντας τον αγώνα μας σε σύγκρουση με την πολιτική που προκαλεί ασφυξία σε κάθε πλευρά της ζωής μας: από την εκρηκτική κατάσταση στα σχολεία, τους παιδικούς σταθμούς και τα ειδικά σχολεία, στα νοσοκομεία και τα Κέντρα Υγείας, μέχρι τις ελλείψεις σε μέτρα αντιπλημμυρικής, αντισεισμικής προστασίας. Την ίδια στιγμή που η κυβέρνηση πετσοκόβει την κρατική χρηματοδότηση για Υγεία, Παιδεία, Πρόνοια, δίνει δισεκατομμύρια ευρώ για τους ΝΑΤΟϊκούς εξοπλισμούς και την εμπλοκή της χώρας στους επικίνδυνους σχεδιασμούς ΗΠΑ- ΝΑΤΟ- ΕΕ.

Αυτό είναι το περιβόητο “κράτος δικαίου” ΕΕ και κυβερνήσεων, που είναι επιλεκτικά ανίκανο να προστατέψει τις γυναίκες από την πολύμορφη βία, αλλά είναι αποφασιστικό και γρήγορο όταν είναι να βγάλει παράνομες τις απεργίες, να καταδικάσει αγωνιστές και αγωνίστριες, συνδικαλιστές και συνδικαλίστριες που παλεύουν για τη διεκδίκηση των σύγχρονων αναγκών και δικαιωμάτων μας. Είναι χαρακτηριστικό το παράδειγμα της συναδέλφου μας στο Μενίδι που διώκεται επειδή υπερασπίστηκε δημόσια το αυτονόητο δικαίωμα μαθητή να μπορεί απρόσκοπτα να πηγαίνει στο σχολείο του, έχοντας τη βοήθεια σχολικού νοσηλευτή ή των συναδέλφων μας σε Ειδικό Νηπιαγωγείο του Πειραιά, οι οποίες κλήθηκαν σε ΕΔΕ επειδή «τόλμησαν» να αναδείξουν ελλείψεις και προβλήματα στο σχολείο τους που έθεταν σε κίνδυνο την υγεία και την ασφάλεια των νηπίων.

Αυτό το “κράτος δικαίου” υπερασπίζεται τις ράγες του κέρδους των επιχειρηματικών κολοσσών, την βία της εκμετάλλευσης στους χώρους δουλειάς, που οδηγεί ακόμα και στα αποτρόπαια περιστατικά σεξουαλικής παρενόχλησης σε βάρος των εργαζόμενων γυναικών.

Απέναντι σε κάθε είδους πιέσεις και βίας που δεχόμαστε σε κάθε πλευρά της ζωής μας, οι εκπαιδευτικοί επιλέγουμε το δρόμο του θάρρους, του συλλογικού αγώνα που μας δυναμώνει, που μας κάνει να αντέχουμε τις δυσκολίες. Μέσα από την οργάνωση του αγώνα μας καταφέραμε τη θεσμοθέτηση της άδειας ανατροφής 3,5 μηνών για τις αναπληρώτριες/ες συναδέλφους, γι΄ αυτό οργανωνόμαστε στο σωματείο μας, συνεχίζουμε και διεκδικούμε τη ζωή που αξίζει σε μας, τα παιδιά και τους μαθητές μας, με βάση τις δυνατότητες της επιστημονικής και τεχνολογικής ανάπτυξης τον 21ο αιώνα.

Οι νέες/οι εργαζόμενες/οι εκπαιδευτικοί παίρνουμε “ανάσες” αισιοδοξίας από τους μεγάλους αγώνες των εργαζόμενων γυναικών. Η 8η Μάρτη του 1857, η ημέρα που οι εργάτριες στα ραφτάδικα της Νέας Υόρκης βγήκαν στην απεργία και συγκρούστηκαν με τα αφεντικά και με τις κρατικές δυνάμεις καταστολής, για να διεκδικήσουν καλύτερους όρους δουλειάς και αμοιβής δείχνει και σήμερα τον δρόμο που πρέπει να βαδίσουμε. Αντλούμε δύναμη και αντοχή για να δυναμώσουμε τη σπίθα του αγώνα ενάντια στην βία της εκμετάλλευσης, των πολέμων και της γυναικείας ανισοτιμίας, για την πραγματική χειραφέτηση των γυναικών.

**Διεκδικούμε:**

- Σταθερή δουλειά με αξιοπρεπείς μισθούς, με σταθερό ωράριο, κατοχυρωμένα από **Συλλογικές Συμβάσεις Εργασίας**, πλήρη εργασιακά και ασφα/ εςλιστικά δικαιώματα. Κατάργηση των ελαστικών μορφών εργασίας.

- Μέτρα προστασίας του γυναικείου οργανισμού, απαγόρευση απόλυσης εγκύων, κατοχύρωση αδειών μητρότητας, τοκετού, λοχείας για όλες τις εκπαιδευτικούς ανεξαρτήτως εργασιακής σχέσης (μόνιμες ή αναπληρώτριες) με πλήρεις αποδοχές και ασφαλιστικά δικαιώματα. **Ειδικότερα να εξασφαλίζεται η απαιτούμενη άδεια με αποδοχές σε κάθε αναπληρώτρια που το έχει ανάγκη καθ' όλη τη διάρκεια της εγκυμοσύνης, αλλά και οι αναγκαίες, όποτε αρρωστήσει, αναρρωτικές άδειες χωρίς περικοπή μισθού και προϋπηρεσίας.**

- **Πλήρη εξίσωση δικαιωμάτων μονίμων και αναπληρωτών εκπαιδευτικών**. Κατάργηση όλου του νομοθετικού πλαισίου που διέπει σήμερα τις άδειες των αναπληρωτών και την υπαγωγή τους στη νομοθεσία που διέπει τις άδειες των μόνιμων εκπαιδευτικών.

- Να επεκταθεί η ισχύς του νόμου και να δίνεται η 9μηνη άδεια ανατροφής και στους αναπληρωτές/τριες.

- Αποκλειστικά δημόσιο και δωρεάν δίκτυο υπηρεσιών και δομών Υγείας, Παιδείας, Πρόνοιας, φροντίδας και προσχολικής αγωγής για όλα τα παιδιά και στήριξης της οικογένειας, για την προστασία από φυσικές καταστροφές. Μαζικές προσλήψεις μόνιμου προσωπικού σε όλους αυτούς τους κρίσιμους τομείς.

- Μέτρα στήριξης των αναπληρωτών-τριών και των οικογενειών τους. Επίδομα στέγασης, δωρεάν μετακινήσεις, δικαίωμα συνυπηρέτησης στα ζευγάρια των εκπαιδευτικών.

- Γενναία κρατική χρηματοδότηση για να εξασφαλιστεί εκτεταμένο δίκτυο δημόσιων και δωρεάν κοινωνικών υπηρεσιών και δομών (Συμβουλευτικά Κέντρα, Ξενώνες Φιλοξενίας κ.α.) για την ολόπλευρη προστασία και στήριξη των γυναικών που έχουν υποστεί βία, με προσλήψεις μόνιμου προσωπικού όλων των ειδικοτήτων και μονιμοποίηση των συμβασιούχων, χωρίς καμία εμπλοκή ΜΚΟ.

- Τη μονιμοποίηση των συναδέλφων αναπληρωτριών και αναπληρωτών εκπαιδευτικών που εργάζονται τα τελευταία χρόνια στην εκπαίδευση για να καλυφθούν οι στοιχειώδεις ανάγκες των δημόσιων σχολείων.

- Όχι στους πολεμικούς εξοπλισμούς και τις ΝΑΤΟϊκές δαπάνες. Έξω η Ελλάδα από τα σφαγεία των πολέμων!

**Δίνουμε δυναμικά το παρών στους εργατικούς- λαϊκούς αγώνες, δυναμώνουμε κάθε εστία αγώνα!**

**Συμμετέχουμε στην κινητοποίηση γυναικείων συλλόγων, εργατικών σωματείων και μαζικών φορέων το Σάββατο 8 Μάρτη, στις 11:00 στο Σύνταγμα, στην αρχή της Ερμού.**

